ToekomsVenster: Om iemand se profeet te wees soos Jeremia | Maroela Media
ToekomsVenster: Om iemand se profeet te wees soos Jeremia
Lees: Jeremia 1:5 en 29:4-32
Die Here gee Jeremia as profeet aan die ballinge wat weggevoer is na Babel en daar leef hulle in sulke droewige omstandighede dat hulle geen rede tot vrolikheid het nie – Psalm 137. Jeremia se brief aan hulle is hoofsaaklik om die vals profeet, Semaja, te weerlê (29:8) en die Here se Woord en opdragte oor die ballingskap aan hulle te bring (29:4 e.v.). In die brief skryf Jeremia ŉ kragtige boodskap aan die ballinge en het dié gedeelte ŉ gunsteling-woord geword wat gelowiges met mekaar deel – vers 11: “Ek weet wat Ek vir julle beplan, sê die Here: Voorspoed en nie teenspoed nie; Ek wil vir julle ŉ toekoms gee, ŉ verwagting.”
By watter groep of gemeenskap of individu is jy betrokke vir wie jy hierdie boodskap – soos Jeremia – in ŉ brief moet skryf, hierdie profete-woord moet bring? Skryf so ŉ brief. Stuur dit!
Jeremia se naam beteken ook “Die Here werp / slinger”. In watter gemeenskap of bediening slinger Jahwe jou in? Dalk ŉ aanduiding van die impak wat daardie bediening gaan hê? Of dalk die graad van moeilikheid en swaarkry wat vir die profeet voorlê?
Here, mag U verheerlik word in my leef en uitleef van u roeping op my lewe. Amen.
Gedagte vir die dag: Alleen om te bid
Gedagte vir die dag: Die tyd het aangebreek